–Տեսականորեն և տեխնիկապես դա հնարավոր է, ու մենք պատրաստ ենք այդ քայլին։ Ուղղակի հիշեցման կարգով ասեմ. սկսած 2001 թվականից մենք հանդես ենք գալիս նման առաջարկներով` ստեղծել որոշակի մեխանիզմներ, ստեղծել մի համակարգ, որը թույլ կտա հստակեցնել շփման գծում և Հայաստան-Ադրբեջան պետական սահմանին տեղի ունեցող միջադեպերի հիմնական պատասխանատուներին։ Արցախյան կողմի առաջարկները միայն դրանով չեն սահմանափակվում։ Մենք այս տարիների ընթացքում բազմաթիվ առաջարկներով ենք հանդես եկել, այդ թվում նաև այնպիսի առաջարկներով, որոնք ուղղված են շփման գծում լարվածության մակարդակի կտրուկ նվազեցմանը։ Սրանք հայկական կողմերի առաջարկներ են, որոնք հավանության են արժանացել համանախագահների կողմից, ու որոշ էլեմենտներ հնչեցվել են նրանց կողմից, սակայն կրկին չեն իրականացվում Ադրբեջանի զբաղեցրած ապակառուցական դիրքորոշման ու քաղաքականության պատճառով։ Այսօր, ինչպես ասում են` դիմակները պատռված են, և բոլորն են գիտակցում, որ բանակցական գործընթացի բնականոն հուն ապահովելու հիմնական խոչընդոտն Ադրբեջանի ներկայիս ռեժիմի զբաղեցրած դիրքորոշումն է։